Florida adoptă o lege care limitează accesul minorilor la rețelele de socializare
Guvernatorul statului Florida, Ron De Santis, a semnat luni o lege care vizează limitarea accesului minorilor sub 16 ani la rețelele de socializare, într-un moment în care efectul acestor platforme asupra tinerilor provoacă îngrijorare în Statele Unite, transmite Le Figaro.
Legea, care va intra în vigoare în ianuarie anul viitor în acest stat din sud-estul Statelor Unite, prevede că minorii sub 14 ani nu vor putea să-și deschidă un cont pe o rețea socială. Adolescenții de 14 și 15 ani vor avea nevoie de acordul părinților pentru a se înregistra pe aceste platforme.
"Încercăm să-i ajutăm pe părinți să navigheze pe un teren foarte dificil", a declarat guvernatorul republican în timp ce semna textul. Președintele Camerei Reprezentanților din Florida și principalul susținător al proiectului, Paul Renner, a salutat adoptarea legii. "Știm (…) că sunt comise mai multe infracțiuni împotriva copiilor pe rețelele de socializare decât oriunde altundeva", a spus el. "Știm, de asemenea, că rețelele de socializare au un efect devastator asupra sănătății mentale a copiilor noștri".
Majoritatea platformelor stabilesc vârsta minimă de 13 ani pentru deschiderea unui cont, dar această regulă este ușor de eludat. Unii critici ai legii consideră că este de competența părinților, și nu a autorităților, să monitorizeze utilizarea rețelelor sociale de către copiii lor. Alții sunt îngrijorați de o posibilă încălcare a Primului Amendament al Constituției, care garantează libertatea de exprimare.
Dependență dăunătoare
Paul Renner a respins aceste argumente, susținând că platformele creează o dependență dăunătoare. "Consultarea constantă, "like-urile" și inimioarele care îți dau o mică descărcare de dopamină (…) te încurajează să rămâi online din ce în ce mai mult timp".
Ron De Santis respinsese un alt proiect de lege care interzicea utilizarea internetului de către tinerii sub 16 ani, pe motiv că textul nu ținea suficient cont de dorințele părinților. Guvernatorul a declarat în repetate rânduri că părinții ar trebui să aibă mai mult control asupra deciziilor care îi privesc pe copiii lor, în special în ceea ce privește educația.
În Florida, ca și în alte state, legislatorii au încercat să le ofere părinților mai multă influență în domenii considerate controversate, cum ar fi orele de curs pe teme legate de orientarea sexuală și identitatea de gen.
Donează lunar pentru susținerea proiectului G4Media
Donează suma dorită pentru susținerea proiectului G4Media
CONT LEI: RO89RZBR0000060019874867
Deschis la Raiffeisen Bank